L’Ajuntament aprova les bases del Pla d’Ocupació conjunta de les Administracions Públiques oferint 37 places de treball
2025-07-24

L’Ajuntament de Burjassot, a través de la Junta de Govern, ha aprovat les bases de selecció de personal laboral temporal per a la seua contractació a través del Pla d’Ocupació conjunta de les Administracions Públiques pel qual oferirà 37 places de treball, en total, per a diferents col·lectius: aturats de llarga durada, joves menors de 25 anys i majors de 45 anys. El Pla d’Ocupació Conjunta de les Administracions Públiques Valencianes per al 2015 està cofinançat per la Generalitat Valenciana, la Diputació de València i l’Ajuntament de Burjassot.

Els contractes subvencionats tindran una durada de dos mesos i seran a jornada completa, menys dos llocs d’auxiliars administratius la jornada dels quals serà de 9 a 14 hores. Aquests contractes seran d’obra i servei determinat i hauran de subscriure’s en 2015, sense perjudici que la seua durada puga estendre’s a l’exercici següent.

Els llocs de treball que se seleccionaran són 24 per a peons, 10 per a oficials, un d’auxiliar administratiu i dos d’auxiliar administratiu al 69%.

L’Ajuntament presentarà per cada diferent tipus de treball una oferta d’ocupació al Centre Municipal d’Ocupació i Formació, CEMEF, que realitzarà la baremació de les persones inscrites com a demandants d’ocupació, inscrits com a tals, en el moment de la publicació de la convocatòria per la Diputació i que estiguen dins dels tres col·lectius assenyalats: aturats de llarga durada, joves menors de 25 anys i majors de 45 anys.

CEMEF SLU realitzarà la baremació atenent al nivell de protecció per desocupació, a l’existència de responsabilitats familiars dels candidats, en aplicació de discriminació positiva a favor de les dones, per condició d’aturat de llarga durada, per l’adequació del candidat al lloc de treball i per discapacitat igual o superior al 33%.

Les bases de la convocatòria poden consultar-se en la web municipal, www.burjassot.org, en el Tauler d’anuncis de l’Ajuntament allotjat en la Seu Electrònica a través de l’enllaç,  http://www.burjassot.org/seu-electronica-ajuntament-burjassot/.